**Татар гомуми белем бирү оешмаларында укучылар өчен татар әдәбиятыннан олимпиада сорауларына җаваплар**

**(мәктәп туры, 2023-2024 уку елы) 9 нчы сы**

**Максималь балл – 40**

1. **Теоретик бирем (10 балл).**

1. Дини-мистик һәм фәлсәфи юнәлеш, мөселман-суфиның Аллаһка булган гыйшкын, аның белән кавышу идеясен алга сөргән ислам динендәге агым (1 балл):

1) ислам дине

2) мәгърифәтчелек

3) **суфичылык**

2. «Җилкәннәр җилдә сынала» әсәренең жанрын билгеләгез (1 балл):

1) хикәя

2) **повесть**

3) роман

3. Уйгур язуы истәлеге булып санала (1 балл):

1) Кол Гали «Кыссаи Йосыф»

2) Күлтәгин истәлегенә куелган Кече язма

3) **Мәхмүд Кашгарый «Диване лөгатет-төрк»**

4. Матур әдәбиятта үзәктә тора (1 балл):

1) гомумиләштерелгән хис-кичереш, авазлар

2) сүз һәм хәрәкәт, буяу

3) **кеше һәм аның әйләнә-тирәсендәге тормыш күренешләре**

5. Рун язулы истәлекләрдә тасвирлана (1 балл):

1) **тарихи вакыйгаларга бәйле патшаларның, каганнарның эш-гамәлләре, шуңа бәйле төстә тыңлаучының аңа буйсынырга тиешлеге әйтелә**

2) дин кабул ителү вакыйгалары

3) кешенең тере һәм тере булмаган табигать белән мөнәсәбәте

6. Суфичылык әдәбиятының төп сыйфаты (1 балл):

1) халыкка хезмәт итүне зурлау

2) каганнарны мактау

3) **Аллаһка якынайган кешенең хис-тойгыларын, аның белән кушылырга омтылуын тасвирлау**

7. Билгеләмәне игътибар белән укыгыз, үткәннәрне искә төшерегез һәм аңа туры килгән төшенчәне язып куегыз: «*Кешенең халәтен, эчке дөньясын, каршылыклы хис-кичерешләрен аларны китереп чыгарган сәбәпләре белән бәйләп тасвирлау; характер сыйфатларының нинди нәтиҗәләргә алып киләчәген алдан күреп, эзлекле рәвештә дәлилләп сурәтләү*» (2 балл):

Җавап: **психологик анализ**

8. Әдәби чорларны тиешле эзлеклелеккә салып урнаштырыгыз. Җавабыгызда алар алдына куелган саннарны гына тиешле тәртиптә языгыз (2 балл):

1) Яңа заман әдәбияты

2) Борынгы әдәбият

3) Урта гасырлар әдәбияты

Җавап: **231**

ИНСТРУКЦИЯ: Биремнең җавабы булып, саннар тезмәсе генә килә ала. Җавапны буш ара калдырмыйча, өтер яки башка символларсыз языгыз.

1. **Әдәби текст белән эш (30 балл).**

**Фаил Шәфигуллин**

**Акбай белән Карабай**

Язгы төннәрнең берсендә, аһ-уһ килеп урынымда әйләнгәләгәндә, караңгы почмактан әни тавышы ишетелде:

Нишләп көрсенәсең әле, улым, авырмыйсыңдыр ич?

Юк, авырмыйм, әни. Түбәтәй тавы башында ятим көчекләр туңып ята, әниләре кайтмый да кайтмый, шуларны жәллим.

Күңелем сизә, син аларны барыбер алып төшәсең инде, – дип көлде әни. – Җан биргәнгә җүн бирер әле... Сөтебез дә мул, алып кайт син аларны.

И, әни, – дидем мин, шатлыгымнан айлы тәрәзәгә сикерердәй булып, – рәхмәт, әни.

Иртән көтү куганчы безнең ишегалдында иде инде көчекләр. Ничек шулай яраткандыр табигать: берсе – бүздәй ап-ак, икенчесе – җир кебек кап-кара; агының күзләре күксел төстә, карасының күзләре дә чем-кара, ерактанрак карасаң, аның күзләре күренми дә хәтта, нәни төймәчекләр генә елтырап торасыман.

Көчекләр дерелди-дерелди сөт эчтеләр дә кояшта җылынган басма тактасы өстендә икесе бер йомгакка әверелеп, йокыга киттеләр.

Көннәр бер-бер артлы уза торды. Мин үзем дә, күрше малайлары да уйнап туйды сөйкемле көчекләр белән. Басма алдында аклы-каралы сәер йомгак тәгәрәп ятуын күргәч, тавыклар да гаҗәпләнү катыш шомлы кытакламыйлар, яшел күзле бохар песие дә сырт йоннарын кабартып, мыекларын тырпайтмый инде хәзер. Хәер, басма алдына җылынырга гына чыга көчекләр. Лапас астында үз куышлары, үз оялары бар аларның – шунда кочаклашып йоклыйлар, шунда төн куналар, оя авызыннан башларын гына чыгарып, чәпел-чәпел сөт эчәләр.

Исемнәре дә бар инде аларның. Бик гади, бик ятышлы исемнәр – Акбай белән Карабай. Чәңгелдәп өрә-өрә ишегалды буенча күбәләкләр, шөпшәләр куарга да өйрәнделәр.

Ә җәйге каникуллар бетәрәк мондый хәл булды. Өйгә яңа көзге алып кайткач, иске көзгене әни басма алдына чыгарган иде. Шул көзгене кичтән йөзе белән яктыга әйләндереп куйган идем. Иртән ни күрим – көчекләр икесе дә көзге каршына килеп туктаганнар, әниләреннән качып, кичке уенга барырга җыенган кызлар кебек, мыштым гына көзгегә карыйлар. Карабай, үзенең кара булуына гарьләнгәндәй, ничектер боегыбрак тора. Ә Акбай, киресенчә, күзләрен куанычлы елтыратып, үз шәүләсенә текәлгән, бертуктаусыз койрыгын болгый. Әтәч койрыгыдай кәкрәеп төшкән колакларына кадәр шатланганын сиздерә Акбайның.

Карабай озак маташмады, якынрак килеп үз шәүләсен иснәштергәләде дә борылып китте. Акбай башын әле бер, әле икенче якка кыйшайткалап, үз кыяфәтенә сокланып туя алмыйча, шактый озак торды. Ул да түгел, бәләкәй тәпиләреннән нәни тырнакларын чыгарып, көр тавыш белән өреп тә җибәрде. Аннары, кисәк кенә мәтәлчек атынып, бер читкә тәгәрәде һәм сикерә-сикерә лапаска таба йөгерде. Җайлап кына сөт эчәргә керешкән Карабайны әле болай, әле тегеләй төрткәләде, тегесе тыңламагач, тешләрен ыржайтып ырылдап та алды. Карабай бу хәлгә гаҗәпләнми-сәерсенми генә язмышына буйсынды, койрыгын кысып, лапас почмагына кереп шылды.

Акбай ашап туйгач кына чыкты ул сөт эчәргә. Бу хәл көндез дә, кич тә, алдагы көннәрдә дә шулай кабатланды. Ояларында бер йомгакка әверелеп йокламыйлар хәзер алар. Акбай түрдәрәк корырак урында кәпрәеп ята, Карабай оя авызындагы каты җирдә кадерсез генә тәгәрәгән...

Көз җитте. Бәрәңге бакчалары Карабай йоныдай каралгач, атна-ун көн микән, юк микән – бервакыт иртүк сәер тавыш сискәндереп уятты мине. Кайдадыр кемдер кемгәдер рәнҗеп, җәберләнеп елый иде сыман. Торып тәрәзә янына килдем. Бөтен җиһан ап-ак. Кар яуган, беренче кар яуган. Җиңел генә киенеп, ишегалдына чыктым. Йомшак карга беренче эз салуым булды – теге тавыш янә, бу юлы якында гына ишетелде. Күз камашуы кими төшкәч, ишегалдындагы тамашаны күреп, тетрәнеп киттем: кар җәймәсе уртасында соргылтланып, төсе уңыбрак калган Акбай, ак дөньяның бердәнбер чәчәгедәй балкып утырган туганының ияге астына башын яшереп, кызгандырып, нәзек кенә шыңшып, үзенчә чын күңелдән елый иде. Карабай әледән-әле аның колак артына кара борынын тидергәләп ала. Әйтерсең лә, Акбай үзенең ак төстә булуы белән масаеп йөрүе өчен туганыннан гафу үтенә, тегесе исә: «Елама, елама, гафу итәм сине... Дөнья шулай ул, гел актан яисә карадан гына тормый, аклы-каралы була», – дип, Акбайны юата иде.

1. Әсәрнең төп герое кем? Ни өчен шулай дип уйлыйсыз? Фикерегезне дәлилләгез (3 балл). **Акбай белән Карабай образлары икесе дә төп герой була, чөнки төп вакыйгалар барысы да икесенә бәйле, автор фикерен үткәрүдә, проблемаларны җиткерүдә икесе дә төп рольне уйный һ.б.**

2. Акбай образы аркылы язучы нинди хисләр, омтылышлар турында сөйли? Әсәр сюжетына нигезләнеп, аңлатып языгыз (5 балл). **Акбай образы үзе турында югары фикердә булган, масаеп йөргән яисә тормыш авырлыгы белән очрашмаган кешеләрне тасвирлый, андый кешеләрнең үзләрен башкалардан югары куюын, башкаларга битараф булуын, тормышның башка төрле яклары да була алуын уйламыйча яшәвен күрсәтә һ.б.**

3. Карабайның кичерешләрен ачу өчен автор нинди образлардан файдалана? (3 балл) **гарьлек, боеклык, койрыгын кысыпкына йөрү, оя авызы, каты җир һ.б.**

4. Әсәрнең темасын, проблемасын һәм идеясен билгеләгез (9 балл). **Әсәр кешеләр арасындагы катлаулы мөнәсәбәтләр турында. Аның аша автор тәккәберлек, масаю, эгоистлык, битарафлык, мин-минлек һ.б. проблемаларны күтәрә. Акбай һәм Карабай язмышын сурәтләп, кеше тормышы үзгәрүчән, ак белән янәшәдә карадан да тора, масаеп йөрү яхшы нәтиҗәләргә китерми, башкалардан үзеңне аерып кую кирәкми дигән фикер җиткерелә.**

5. Тәкъдим ителгән әсәрнең хикәя жанрына каравын дәлилләгез (5 балл). **Бер сюжет сызыгы үстерелә, геройлар, вакыйгалар саны аз, чагыштырмача кечкенә күләмле чәчмә әсәр, проблемалар саны чикләнгән һ.б.**

6. Бүгенге укучы күзлегеннән әсәргә бәя бирегез. Әсәрне яңадан язу мөмкинлеге булса, сез аның сюжетын үзгәртер идегезме, әдипкә нинди киңәшләр бирер идегез? (5 балл) **Укучы үз фикерен язарга тиеш.**