**Татар гомуми белем бирү оешмаларында укучылар өчен татар әдәбиятыннан олимпиада сорауларына җаваплар**

**(мәктәп туры, 2023-2024 уку елы) 6 нчы сыйныф**

**Максималь балл – 36**

1. **Теоретик бирем (10 балл).**

1. Миф жанрына караган әсәрне билгеләгез (1 балл):

1) «Ай былбылым»

2) **«Җил иясе җил чыгара»**

3) «Зөлхәбирә бәете»

2. «Алпамыш ыруы» әсәренең жанрын билгеләгез (1 балл):

1) **миф**

2) табышмак

3) җыр

3. Мифлар күрсәтелгән рәтне сайлап алыгыз (1 балл):

1) «Кара урман», «Гөлҗамал»

2) **«Зур кешеләр», «Алып кешеләр»**

3) «Аю белән Төлке», «Ак бүре»

4. Халык авыз иҗаты жанрлары гына булган рәтне билгеләгез (1 балл):

1) бәет, җыр, хикәя

2) табышмак, роман, мәкаль

3) **миф, әкият, мәзәк**

5. Мифларның төп геройлары (1 балл):

1) Патша, угыл, Төлке, Бүре, вәзир һ.б.

2**) Өй иясе, Җил иясе, Су анасы, Шүрәле һ.б.**

3) каен, аккош, чишмә, күгәрчен һ.б.

6. Мифларның төп сыйфаты (1 балл):

1) **нигезендә халык хорафатлары, ышанулары яту, фантастик характердагы һәм гадәттән тыш затлар турында сөйләү**

2) катлаулы, мавыктыргыч, маҗаралы, ярымфантастик булу

3) кыскалыкка, юмор-сатирага, көтелмәгән бетемгә йөз тоту

7. Билгеләмәне игътибар белән укыгыз, үткәннәрне искә төшерегез һәм аңа туры килгән төшенчәне язып куегыз: «*Халык авыз иҗатының кечкенә жанры, кыска күләмле, юморга, акыл-зиһенгә бай һәм тирән тәрбияви көчкә ия чәчмә әсәр*» (2 балл):

Җавап: **мәзәк**

8. Халык авыз иҗаты жанрларын күләмнәре үсә бару тәртибендә урнаштырыгыз. Җавабыгызда алар алдына куелган саннарны гына үсә бару тәртибендә языгыз(2 балл):

1) җыр

2) табышмак

3) миф

Җавап: **213**

ИНСТРУКЦИЯ: Биремнең җавабы булып, саннар тезмәсе генә килә ала. Җавапны буш ара калдырмыйча, өтер яки башка символларсыз языгыз.

1. **Әдәби текст белән эш (26 балл).**

**Җил иясе, Кәмлүч һәм Кәриз**

Бик борынгы заманнарда җир йөзендә Җил-Давыл хакимлек иткән. Кешеләр тормышына зур кыенлыклар, афәтләр китергән ул. Я йорт-кураларны аударып йөргән, я иген басуларын таптап бетергән, я тереклек дөньясын хәтәр янгыннарга дучар иткән.

Кешеләр нишләргә дә белмәгәннәр. Җил иясен тоту өчен, төрле тозаклар корганнар, әллә нинди хәйләләр уйлап чыгарганнар, әмма җир йөзендә гарасат һаман тукталмаган, инде тоттык дигәндә, Җил иясе кечкенә генә ярыктан булса да чыгып кача икән.

Бик озак иза чиккәннән соң, кешеләр, җыелышып, Кәмлүч исемле һөнәрчегә барганнар. Ул күркәмлеге һәм ныклыгы белән бөтен дөньяга данлыклы чүлмәкләр ясый икән.

Кәмлүч уйчан гына тыңлап торган ярдәм сорап килгән кешеләрне. Бик күп сөйләшергә яратмаган ул. «Ярар соң», – дигән дә эшкә керешкән. Бер көн, бер төн эшләгән, аннары тагын өч көн, өч төн эшләгән, тагын җиде көн, жиде төн сараеннан чыкмаган. Ниһаять, балчыкка, корымга батып беткән, аягында көчкә басып торган Кәмлүч халыкка чыгып әйткән: «Булды», – дигән. Күп сөйләшергә яратмаган бит ул.

Кешеләр, Җил иясен ябу өчен махсус эшләнгән чүлмәкне чүлмәкче сараеннан көч-хәл белән күтәреп алып чыкканнар. Кеше биеклегендә, йорт-тирмә киңлегендә булган бу чүлмәкне күреп, халык аһ иткән. Ышансаң ышан, ышанмасаң ышанма – чүлмәкнең тар авызына тыгылган бөке генә дә күәс чиләге кадәр икән! Хәзер инде бу зур чүлмәккә Җил иясен хәйләләп кертү чарасын уйлап табасы калган.

Бу юлы, киңәш сорап, Кәриз исемле акыл иясенә барганнар. Сораганнар: «Ничек-ничек итеп Җил иясен шушы чүлмәк эченә кертергә икән?» – дигәннәр. Кәриз сорауга сорау белән җавап биргән: «Җилнең иң хәтәр дошманы нәрсә?» Бу сорауга җавапны һәркем белә. Шуңа да кешеләр, ике дә уйламыйча: «Җилнең иң хәтәр дошманы – эт. Эт уласа, җил-давыл күтәрелә...» – дигәннәр. Кәриз әйткән: «Алайса этне шушы чүлмәк эченә салыгыз. Ул улый башлау белән, Җил иясе чүлмәккә ябырылыр, эткә ташланыр, үзе дә сизмичә, чүлмәк эченә кереп китәр. Ул керүгә, тиз генә бөкесен тыгып, читләрен балавыз белән сылап куегыз», – дигән.

Шулай эшләгәннәр дә. Аяк астында сырпаланып йөргән бер этне тотып алып, Кәмлүч эшләгән мәһабәт чүлмәккә утыртканнар. Язмышын каргый-каргый, эт уларга керешкән. Ул улый башлау белән, әллә каян гына Җил иясе килеп чыккан да чүлмәккә ташланган, аның авызына кереп китүен сизми дә калган. Шул тирәдә качып торган кешеләр чүлмәкнең авызына бөкене тыгып та куйганнар.

Шул көннән башлап җир өстендә Җил-Давыл хакимлеге беткән. Кешеләр, кирәк чакта гына чүлмәк бөкесен кысып куеп, Җил иясенең сыңар кулын чыгарып алалар икән. Җил иясе бүген дә шул зур чүлмәк эчендә утыра, ди. Әгәр җил искәндә эт улаган тавышлар ишетсәгез белегез: анысы инде чүлмәк эчендә утырган эт белән Җил иясе тарткалашуыннан чыккан тавыш.

1. Әсәрнең төп герое кем? (2 балл). **Җил-Давыл (Җил иясе)**

2. Ни өчен кешеләр Җил-Давылны җиңә ала? Аның аша нинди фикер әйтелә дип уйлыйсыз? Әсәр сюжетына нигезләнеп, аңлатып языгыз (10 балл).

**Җил-Давыл үзен бик көчле, гайрәтле дип йөри, шуңа күнегә. Әмма тора-бара кешеләрнең дә акылы үсә. Алар үзләренең тормышларына зыян салучы Җилнең эш-гамәлләренә түзми башлый. Кешеләр акылы, көче, хәйләсе, бердәмлеге, тырышлыгы табигатьне дә җиңә, үзенә буйсындыра ала икәнлеге турында әйтелә.** **Шушы сыйфатлар булганда кеше үзенең хыялына, олы максатларга ирешә ала икәнлеге турында җиткерелә һ.б.**

3. Җил-Давыл һәм Кәмлүч образларына түбәндәге схема буенча характеристика бирегез (8 балл): **укучылар үз фикерләрен язарга тиешләр, әмма ул әсәр сюжетыннан чыккан нәтиҗә булырга тиеш.**

*А) Җил-Давыл;*

*Б) Аны ачып бирә торган ике сыйфат;*

*В) Аның эш-гамәлләренә хас өч гыйбарә (фигыль);*

*Г) Аның холкын ачыклый торган җөмлә;*

*Д) Җил-Давылга карата мөнәсәбәтегезне бер сүз белән әйтегез.*

*А) Кәмлүч;*

*Б) Аны ачып бирә торган ике сыйфат;*

*В) Аның эш-гамәлләренә хас өч гыйбарә (фигыль);*

*Г) Аның холкын ачыклый торган җөмлә;*

*Д) Кәмлүчкә карата мөнәсәбәтегезне бер сүз белән әйтегез һәм аның исеме нәрсәне аңлатуын язып куегыз. (****Киредән укыганда чүлмәк дигәнне аңлатуын да язып куярга тиешләр****).*

4. Тәкъдим ителгән әсәрдә мифларга хас ике сыйфатны билгеләгез (6 балл).

**Мәсәлән, образлар бирелеше (Җил иясен төп герой итеп күтәрү), Җилнең ничек барлыкка килүен һәм исүен аңлатырга тырышу һ.б.**